ส่วนที่ 1

ข้อมูลสรุป (Executive Summary)

บริษัท กระเบื้องหลังคาตราเพชรจำกัด (มหาชน) (“บริษัท”)
เริ่มดำเนินกิจการผลิตกระเบื้องหลังคาในปี 2528 โดยมีชื่อเดิมว่า บริษัท
นครหลวงกระเบื้องและท่อ จำกัด และมีฐานะเดิมเป็นบริษัทย่อยของบริษัท ปูนซีเมนต์นครหลวง
จำกัด (มหาชน) ต่อมา เมื่อวันที่ 26 ธันวาคม 2545 บริษัท ปูนซีเมนต์นครหลวง จำกัด (มหาชน)
ได้ขายหุ้นทั้งหมดของบริษัทให้แก่ บริษัท มายเรียด วัสดุ จำกัด และผู้ถือหุ้นรายย่อยอีก 6 ราย
ปัจจุบัน บริษัท มายเรียด วัสดุ จำกัด ถือหุ้นในบริษัทในสัดส่วนร้อยละ 73.33 โดยมีกลุ่มนายชัยยุทธ
ศรีวิกรม์ กลุ่มนายประกิต ประทีปะเสน และกลุ่มคุณหญิงศศิมา
ศรีวิกรม์ เป็นผู้ถือหุ้นโดยทางตรงและทางอ้อมใน บริษัท มายเรียด วัสดุ จำกัด ในสัดส่วนร้อยละ
42.07, 25.11 และ 25.00 ตามลำดับ

บริษัทเป็นผู้ผลิตและจำหน่ายกระเบื้องหลังคา ไม้ฝา รวมถึงอุปกรณ์ประกอบหลังคา
ภายใต้เครื่องหมายการค้าตราเพชร ตราหลังคา ตราอดามัส (Adamas) และตราเจียระไน
โดยมีโรงงานที่ใช้ในการผลิตหนึ่งแห่ง
ในจังหวัดสระบุรีบนพื้นที่กว่า 147 ไร่ มีพนักงานทั้งสิ้น 656 คน โดยผลิตภัณฑ์ของบริษัท
สามารถแบ่งออกเป็น 4 ประเภทหลัก คือ

-   กระเบื้องไฟเบอร์ซีเมนต์ (Fiber Cement Tile) ได้แก่ กระเบื้องลอนคู่ (Roman Tile)
    กระเบื้องลอนเล็ก (Small Corrugated Tile) กระเบื้องแผ่นเรียบชนิดไม่อัดแน่น (Flat
    Sheet) ครอบกระเบื้อง และอุปกรณ์ประกอบที่ใช้ในการมุงหลังคาหลากหลายขนาด ชนิด
    และสี

-   กระเบื้องคอนกรีต (Concrete Tile) ได้แก่ กระเบื้องคอนกรีตรูปลอนโค้ง (Gran Onda)
    กระเบื้องคอนกรีตแบบแผ่นเรียบ (Adamas) ครอบกระเบื้อง
    รวมทั้งอุปกรณ์ประกอบที่เกี่ยวข้อง หลากหลายขนาด ชนิด และสี

-   ผลิตภัณฑ์เจียระไน ได้แก่ กระเบื้องเจียระไน (Jearanai Tile) แผ่นผนังเจียระไน
    (Jearanai Board) ไม้ระแนงและไม้เชิงชายเจียระไน (Jearanai Laths & Eaves)

-   ไม้ฝา หรือไม้สังเคราะห์ (Siding Board) ได้แก่ ไม้ฝา (Siding Board) ไม้ระแนง
    (Laths) และไม้เชิงชาย (Eaves)

  รายได้หลักของบริษัทมาจากการผลิตและจำหน่ายกระเบื้องไฟเบอร์ซีเมนต์
  โดยคิดเป็นสัดส่วนของรายได้จากการขายสินค้าสูงถึงร้อยละ 67.06 ในปี 2547 และร้อยละ
  61.70 ในปี 2548 ทั้งนี้
  กระเบื้องไฟเบอร์ซีเมนต์เป็นผลิตภัณฑ์ที่นิยมใช้กันอย่างแพร่หลายในกลุ่มประเทศกำลังพัฒนา
  และในแถบภูมิภาค แต่ไม่เป็นที่นิยมใช้ในบางประเทศในกลุ่มประเทศที่พัฒนาแล้ว
  เนื่องจากมีแรงกดดันทางสังคมและมีการวิตกว่าใยหินอาจส่งผลต่อสุขภาพได้
  (รายละเอียดเพิ่มเติมปรากฏในหัวข้อปัจจัยความเสี่ยง) อย่างไรก็ดี
  บริษัทคาดว่าตลาดกระเบื้องไฟเบอร์ซีเมนต์ยังคงครองส่วนแบ่งตลาดกระเบื้องหลังคาในอัตราส่วนที่สูงที่สุด
  เนื่องด้วยความคุ้นเคยของผู้บริโภค ราคาที่ย่อมเยาเมื่อเปรียบเทียบสินค้าทดแทนอื่นๆ
  และคุณสมบัติเฉพาะทางด้านความทนทาน ความสามารถในการกันความร้อน และน้ำหนักเบา
  (รายละเอียดเพิ่มเติมปรากฏในหัวข้อแนวโน้มการแข่งขันในอนาคต)
  อีกทั้งผลข้างเคียงต่อสุขภาพอนามัยก็สามารถควบคุมให้อยู่ในระดับที่ปลอดภัยได้หากมีมาตรการควบคุมการฟุ้งกระจายของฝุ่นระหว่างกระบวนการผลิตอย่างใกล้ชิด
  สำหรับบริษัทเองก็มีนโยบายเพิ่มความหลากหลายของผลิตภัณฑ์กระเบื้องหลังคา
  โดยมีนโยบายลงทุนเพื่อเพิ่มกำลังผลิตในผลิตภัณฑ์ที่ไม่มีใยหินเป็นส่วนผสม

สินค้าของบริษัทผลิตด้วยเครื่องจักรอันทันสมัย
ควบคุมด้วยบุคลากรซึ่งเป็นวิศวกรและช่างเทคนิคที่มีความรู้ความชำนาญ
มีขั้นตอนการผลิตที่ได้มาตรฐาน และได้รับการรับรองระบบคุณภาพมาตรฐาน ISO 9001:2000
และการรับรองระบบมาตรฐานความปลอดภัยและอาชีวอนามัย OHSAS 18001:1999 จาก SGS
ซึ่งเป็นองค์กรรับรองมาตรฐานที่มีชื่อเสียงและเป็นที่รู้จักของนานาชาติ และมาตรฐานอุตสาหกรรม
(มอก.) จากสำนักงานมาตรฐานอุตสาหกรรม กระทรวง
อุตสาหกรรม
ทำให้สินค้าของบริษัทได้รับการยอมรับในด้านคุณภาพและเป็นที่พึงพอใจของลูกค้าทั้งในประเทศและต่างประเทศมานานกว่า
20 ปี

ปัจจุบัน บริษัทเป็นผู้ผลิตกระเบื้องหลังคารายใหญ่รายหนึ่งของประเทศ
บริษัทมีการบริหารจัดการที่เป็นมืออาชีพทั้งในด้านการผลิตและการตลาด
ทำให้ผลิตภัณฑ์ของบริษัทมีคุณภาพได้มาตรฐานเป็นที่ยอมรับและแข่งขันได้ทั้งตลาดในประเทศ
และประเทศเพื่อนบ้าน

สำหรับผลการดำเนินธุรกิจของบริษัทในด้านการจำหน่ายกระเบื้องหลังคาและไม้ฝาสามารถสรุปได้
ดังนี้

-   ผลการดำเนินงานของบริษัท ในช่วง 3 ปีที่ผ่านมา
    รายได้จากการขายและขนส่งของบริษัทมีการเติบโตอย่างต่อเนื่อง โดยเพิ่มขึ้นจาก 1,865.17
    ล้านบาทในปี 2546 เป็น 2,061.30 ล้านบาทในปี 2547 และเพิ่มเป็น 2,085.87 ล้านบาท
    ในปี 2548 คิดเป็นอัตราการเติบโตเฉลี่ยร้อยละ 10.52 ในปี 2547 และ 1.19 ในปี 2548

-   ในส่วนของกำไรสุทธิลดลงจาก 338.77 ล้านบาทในปี 2546 เป็น 215.47 ล้านบาทในปี
    2547 และลดลงเป็น 201.33 ล้านบาทในปี 2548 คิดเป็นอัตราการหดตัวร้อยละ 36.39
    และร้อยละ 6.66 ตามลำดับ เนื่องจากต้นทุนการขายที่ปรับเพิ่มขึ้นอย่างต่อเนื่อง
    ประกอบกับในปี 2547 และปี 2548 บริษัทได้จ่ายภาษีเงินได้เต็มจำนวน
    ในขณะที่อัตรากำไรต่อหุ้นขั้นพื้นฐานก็ปรับลดลงในทิศทางเดียวกันจาก 2.12 บาทต่อหุ้นในปี
    2546 เป็น 1.35 บาทต่อหุ้นในปี 2547 และ 1.22 บาทต่อหุ้นในปี 2548

-   อัตราส่วนกำไรสุทธิ ปรับลดลงจากร้อยละ 17.73 ของรายได้รวมในปี 2546 เป็นร้อยละ
    10.39 ในปี 2547 และร้อยละ 9.54 ในปี 2548
    ในขณะที่อัตราส่วนผลตอบแทนจากสินทรัพย์ก็ปรับไปในทิศทางเดียวกันจากร้อยละ 29.16
    ของสินทรัพย์รวมในปี 2546 เป็นร้อยละ 16.69 ในปี 2547 และร้อยละ 12.89 ในปี 2548
    เนื่องจากสาเหตุที่กล่าวมาแล้วข้างต้น

-   ณ วันที่ 31 ธันวาคม 2548 บริษัทมีสินทรัพย์รวมเท่ากับ 1,767.67 ล้านบาท
    หนี้สินรวมเท่ากับ 499.63 ล้านบาท และส่วนของผู้ถือหุ้นรวมเท่ากับ 1,268.04 ล้านบาท
    คิดเป็นอัตราส่วนหนี้สินต่อส่วนของผู้ถือหุ้นที่ 0.39 เท่า ซึ่งเป็นสัดส่วนที่ค่อนข้างต่ำ
    จึงมีความสามารถในการกู้ยืมในเกณฑ์สูงหากมีโครงการกู้ยืมเงินในอนาคต

-   การจ่ายเงินปันผลสำหรับผลการดำเนินงานสิ้นสุด ณ วันที่ 31 ธันวาคม 2548
    คณะกรรมการบริษัทฯ ได้อนุมัติจ่ายในอัตราหุ้นละ 1.00 บาท
    โดยได้จ่ายเป็นเงินปันผลระหว่างกาลครั้งที่ 1/2548 ในอัตราหุ้นละ 0.60 บาท เมื่อวันที่ 29
    กันยายน 2548 (จำนวนหุ้น 160 ล้านหุ้น รวมจำนวนเงิน 96 ล้านบาท)
    จึงคงเหลือเงินปันผลที่จะจ่ายให้กับผู้ถือหุ้นอีกหุ้นละ 0.40 บาท (จำนวนหุ้น 200 ล้านหุ้น
    รวมจำนวนเงิน 80 ล้านบาท)
    โดยกำหนดที่จะจ่ายให้แก่ผู้ถือหุ้นของบริษัทที่มีรายชื่อปรากฏในสมุดทะเบียนผู้ถือหุ้น ณ วันที่ 10
    เมษายน 2549 เวลา 12.00 น. ภายในวันที่ 19 พฤษภาคม 2549 รวมเงินปันผลที่จ่ายในปี
    2548 จำนวน 176 ล้านบาท